Krunica (botanika)
Krunica (latinski: corolla) kod biljaka predstavlja modificirane listove koji okružuju reprodukcijski dio cvijeta. Krunični listići ili latice često su jarkih boja ili neobično oblikovani, što pospješuje privlačenje oprašivača. Latice praćene su obično još jednim krugom posebnih listova pod nazivom čašični listići, koji zajedno čine čašicu (calyx), a leže tik ispod krunice. Čašica i krunica skupa čine cvijetni omotač. Kada se latice i čašični listići cvijeta teško razlikuju, sveukupno se nazivaju tepali ili perigon. Primjeri biljka kod kojih je prikladan termin tepal uključuju rodove kao što su aloja Aloe i tulipani (Tulipa). Nasuprot tome, rodovi kao što su Rosa i grah (Phaseolus) imaju dobro istaknutu čašicu i latice. Kada neizdiferencirani čašični listići nalikuju laticama, ta pojava naziva se "petaloid", kao kod petaloidnih monokotiledona, reda monokotoledona sa tepalima jarkih boja. Oni uključuju red Liliales, što je alternativno ime ljiljanskih monokotiledona. Iako su latice obično najupadljiviji dijelovi za životinje-oprašivače cvjetnica, anemofilne vrste (koje oprašuje vjetar), kao što je slučaj u porodici trava, ili imaju vrlo male latice ili ih uopće nemaju.